Source: https://www.monitoruldegalati.ro/cauta/redactor/268-c-r.html?start=20
Timestamp: 2019-11-18 22:32:02+00:00

Document:
Joi, 07 Octombrie 2010 19:26
Derbi fără Marian Şotârcă
Singurele echipe neînvinse din campionat, City'us Tg. Mureş şi United Galaţi, se vor întâlni sâmbătă, de la ora 18.00, în derbiul Ligii I la futsal. Misiune imposibilă pentru elevii lui David Asandei care vor avea în faţă cea mai puternică echipă din campionat, singura care a păstrat în lot „stranieri” brazilieni şi portughezi iar toţi jucătorii români sunt componenţi ai echipei naţionale. La noi nu va putea evolua Marian Şotârcă, plecat în Spania la Campionatele Mondiale Universitare. „Jucăm cu actuala şi viitoarea campioană a României. Echipa din Tg. Mureş are un lot foarte valoros dar vom încerca cu posibilităţile noastre să facem un meci bun şi, de ce nu, dacă este posibil să obţinem un rezultat favorabil. Îmi doresc să ne menţinem în coasta lor, să ne simtă răsuflarea în ceafă până la play-off. Cu paşi mărunţi, vom încerca să ne calificăm în finală, consider că o medalie la finele acestui campionat ar încununa munca noastră de patru ani”, ne-a declarat antrenorul David Asandei. Celelalte meciuri ale etapei sunt: CSM Focşani 2007 - Spicom Sf. Gheorghe, ACS Odorheiu Secuiesc - Clujana Cluj Napoca, Inter Teliu Braşov - Concordia Chiajna, KSE Tg. Secuiesc - Universitatea Alexandria.
Duminică, 17 Octombrie 2010 17:20
Lucian Bute l-a învins prin KO pe Jesse Brinkley şi şi-a păstrat titlul mondial IBF
Lucian Bute, în vârstă de 30 de ani, are acum 27 de victorii la profesionişti şi nicio înfrângere. Brinkley, în varstă de 34 de ani, are 35 de victorii (22 prin KO) şi 4 înfrângeri. În repriza a cincea, Bute l-a trimis la podea pe Brinkley, însă americanul a fost salvat de compatriotul său, arbitrul de ring, care l-a numărat şi practic l-a ajutat să ajungă la finalul rundei. Brinkley a fost numărat şi în repriza a opta, când a avut nevoie de prezenţa medicului deoarece sângera la arcada dreaptă. Lucian Bute a câştigat centura mondială IBF în 20 octombrie 2007, la Montreal, după ce l-a învins prin KO în repriza a 11-a pe columbianul Alejandro Berrio. Românul şi-a apărat pentru prima oară cu succes centura mondială în 1 martie 2008, după ce l-a învins, prin KO tehnic, în repriza a zecea, pe americanul William Joppy. Al doilea meci în care Lucian Bute şi-a apărat centura a fost cu mexicanul Librado Andrade, la data de 24 octombrie 2008, la Bell Centre.
Victorii şi pentru Diaconu şi Jo Jo Dan
În cadrul aceleiaşi gale de box au luptat alţi doi români: Adrian Diaconu şi Jo Jo Dan. "Trăiască boxul. Am făcut un meci disciplinat. Ştiam că Sheika este experimentat şi periculos cu dreapta şi croşeul de stânga. Dacă dreapta lui nu m-a deranjat, stânga este bună. Cu siguranţă am disputat cea mai inteligentă luptă a carierei mele. Una dintre cele mai bune", a declarat Diaconu. El a câştigat prin decizia unanimă a arbitrilor-judecători: 98-91, 97-92 şi 98-92. Jo Jo Dan l-a învins pe Villafane cu un croşeu de stânga în minutul 1.35 din repriza a patra.
Românul de 29 de ani nu mai boxase la Montreal din martie 2009, iar în mai 2010 a pierdut primul meci din carieră, la Istanbul, în faţa turcului Selcuk Aydin. "M-am pregătit pentru un meci cu un dreptaci, nu ştiam că Villafane este stângaci. Însă cred că m-am descurcat bine. Sper ca în curând să ajung să boxez din nou pentru titlul mondial şi mă gândesc la o revanşă cu Aydin", a declarat Jo Jo Dan.
Rudele lui Bute au văzut meciul pe net
Bucurie fără margini în casa natală din Pechea a campionului Lucina Bute după ce, sâmbătă dimineaţă Lucian Bute şi-a păstrat centura de campion, dar şi o dezamăgire la fel de mare pentru că meciul, care face ca din nou să se audă de România, de bine, nu a fost transmis în ţară. Cea mai dezamăgită a fost mama marelui campion: ”Eu nu mă uit, că mă rog pentru el dar chiar dacă aş fi vrut să mă uit... unde? Nimeni nu a transmis în ţară. Tare dezamăgită am fost, şi el la fel. Mă apasă pe suflet asta. El pentru România boxează şi aici nu s-a văzut. Bine, l-au văzut pe internet, dar nu e la fel”. Tatăl lui Lucian Bute, Ştefan Bute, mai diplomat, spunea că înţelege că la atâta lume supărată nimeni nu a avut curaj să transmită meciul: ”Dar l-am văzut pe internet. A fost un meci mai greu, dar a învins, că mi-a spus înainte de meci, am vorbit la telefon, că e pregătit”. Şi celelate rude din Pechea, comuna natală a campionului, au fost dezamăgite că meciul nu a putut fi transmis în România şi că au fost siliţi să îl vadă pe internet. Şi s-au uitat toţi, cu excepţia Maricicăi Bute, care, ca întotdeauna, a stat şi s-a închinat la altarul de icoane din camera ei în timpul meciului, rugându-se ca fiul ei să treacă şi de încercarea asta. Sâmbătă dimineaţă, după ce familia a văzut că Lucian şi-a păstrat centura, părinţii, nepoata campionului, Mihaela, de doar 3 ani, cel mai mare fan al unchiului, dar şi restul familiei, unchi şi mătuşi, plus vecinii, au încins grătarele şi s-au cinstit cu vin şi bere. Bucuros că a învins, Lucian Bute aste aşteptat să se întoarcă pe 23 octombrie acasă, la Pechea, unde,ca de obicei, îşi va încărca bateriile.
Vineri, 29 Octombrie 2010 00:03
Un oaspete de onoare
Campionul mondial la box, Lucian Bute, va da lovitura de începere a partidei dintre Oţelul Galaţi şi CFR Cluj, din cadrul etapei a XIII-a a Ligii I.
„Ne bucurăm că putem şi noi să-i aducem un omagiu. Sper să primească ovaţii de la mii de gălăţeni. O merită din plin şi vă spun sigur că pentru el acest lucru contează mult mai mult decât orice alte elogii venite din alte părţi”, a declarat Marius Stan, directorul general al echipei Oţelul Galaţi. La rândul său, tehnicianul Dorinel Munteanu spune că e o onoare pentru el faptul că Lucian Bute va da startul partidei. „Îl cunosc pe Lucian, ne bucurăm de performanţele lui şi e o mare onore să-l avem lângă noi la acest meci”, a spus Dorinel, care a glumit că i-a pregătit şi un tricou marelui campion şi că o să-l folosească dacă va fi nevoie pentru a-şi speria adversarii. În altă ordine de idei, liderul Ligii I a asistat miercuri seara la Patinoarul Artificial, la partida de hochei CSM Dunărea - Steaua Bucureşti, încheiată în „over time”, cu victoria norocoasă a bucureştenilor, scor final 6-5 deşi gazdele s-au aflat mereu în avantaj pe durata timpului regulamentar.
Joi, 04 Noiembrie 2010 21:48
Campionatul Naţional de volei rezervat junioarelor programează duminică partidele celei de-a treia etape. După două victorii consecutive, echipa gălăţeană Donaris 2010 se va deplasa la Constanţa unde va întâlni formaţia locală CSS 1. Constănţencele alcătuiesc o echipă imprevizibilă, care în runda inaugurală au furnizat o mare surpriză învingând pe CSS Buzău, după care au pierdut la CSS 2 Bucureşti. „Ne aşteaptă un meci dificil, cu o echipă incomodă despre care nu ştiu prea mult. Un mare incovenient pentru noi îl constituie faptul că vom evolua într-o sală mică şi fetele nu sunt obişnuite. Ne-am antrenat destul de bine în această săptămână iar aseară am susţinut un amical cu fetele de la CSU. Sper să facem un joc bun şi dacă va fi posibil să obţinem şi un rezultat favorabil”, ne-a declarat antrenoarea Adriana Dumitru Dudnic. „Donaristele” au acumulat maximum de puncte şi ocupă fotoliul de lider în seria B. Lotul cu care va fi abordat jocul de pe litoral este următorul: Irina Chiscop, Mihaela Stângă, Andra Streşină, Iuliana Cazamir, Ruxandra Dănăilă, Livia Lupoaie, Mihaela Brazdeş, Florina Alexandru, Alexandra Cazamir, Ioana Stoica, Cristina Iacob.
Joi, 04 Noiembrie 2010 21:49
United nu trebuie să facă paşi greşiţi
Liga I la futsal programează în weekend partidele din runda cu numărul şase. Reprezentanta Galaţiului la acest nivel, United va juca duminică, de la ora 17.00, cu o nou promovată, este vorba de Universitatea Alexandria. „Ne aşteaptă un meci dificil la Alexandria, cu o echipă aflată în premieră în primul eşalon dar extrem de ambiţioasă. Am înţeles că sala din Alexandria are unele particularităţi care ne pot crea probleme, dar suntem pregătiţi să facem faţă şi să bifăm o nouă victorie. Aşa cum am mai afirmat, pentru acest sezon ne-am propus să urcăm pe podium şi din acest motiv nu avem voie să facem paşi greşiţi pentru a ne menţine în plasa liderului, City'us Tg. Mureş”, ne-a declarat antrenorul David Asandei, care va avea la dispoziţie tot lotul valid pentru acest joc. După cinci etape, United ocupă poziţia a II-a cu 12 puncte. Celelalte partide ale rundei sunt: City'us Tg. Mureş - Clujana Cluj, CSM Focşani 2007 - ACS Odorheiu Secuiesc, Inter Teliu Braşov - Spicom Sf. Gheorghe, KSE Tg. Secuiesc - Concordia Chiajna.
Luni, 08 Noiembrie 2010 18:48
United ţine aproape de lider
Antrenorul David Asandei a afirmat de mai multe ori că echipa sa şi-a propus în acest sezon să cucerească o medalie. Nu au fost vorbe spuse în vânt, pentru că echipa gălăţeană dă dovadă de seriozitate şi merge numai la victorie. Duminică seara, Şotârcă, Dima, Cojoc & Co au evoluat în deplasare în compania unei nou promovate, Universitatea Alexandria. Băieţii noştri şi-au respectat blazonul şi statutul de favorită şi au bifat o victorie importantă, care-i menţine în plasa liderului, City'us Tg. Mureş. „Am întâlnit o echipă incomodă, extrem de arţăgoasă în special în primele 20 de minute. Până la urmă omogenitatea şi-a spus cuvântul şi am obţinut o victorie scontată care ne dă dreptul să sperăm în continuare”, ne-a declarat antrenorul David Asandei. Rezultat final: Universitatea Alexandria - United Galaţi 1-5 (1-2). Pentru noi au marcat: Dima (2 goluri), Şotârcă (2) şi Ivan. Au mai evoluat: Tănăsilă, Toniţă - Cojoc, Pleşu, Baltă, Bâgu, Hegeduş, Dănăilă. Runda viitoare, United va juca cu CSM Focşani 2007, partida este programată pe 15 noiembrie, de la ora 18.00 în sala Siderurgistul. Celelalte rezultate ale etapei a VI-a: CSM Focşani 2007 - ACS Odorheiu Secuiesc 6-2, Inter Teliu Braşov - Spicom Sf. Gheorghe 3-18, City'us Tg. Mureş - Clujana Cluj Napoca 6-1. Clasamentul se prezintă astfel: 1. City'us 12 puncte (5 jocuri); 2. United 12 p; 3. Spicom 9 p; 4. Clujana 8 p; 5. CSM Focşani 7p; 6. Alexandria 7p; 7. ACS Od. Secuiesc 7p; 8. KSE Tg. Secuiesc 6p (5 ocuri); 9. Concordia 2p (4 jocuri); 10. Inter Teliu 1 p.
Marți, 09 Noiembrie 2010 19:08
Juniorii lui Costel Coman se gândesc departe
Campionatul Naţional de handbal rezervat juniorilor III a programat weekendul trecut partidele din cadrul primului turneu de sală. La Vaslui şi-au dat întâlnire formaţiile din seria C: LPS Brăila, LPS Iolanda Balaş Soter Buzău, CSS Galaţi, LPS Vaslui şi LPS Focşani. O evoluţie bună a avut echipa gălăţeană antrenată de Costel Coman care a obţinut trei victorii în cele patru partide disputate. „Am pierdut un singur meci, la limită cu formaţia gazdă, care a fost ajutată un pic şi de arbitri. Una peste alta sunt mulţumit, am făcut un turneu bun, copiii sunt talentaţi, materie umană există şi sper să ne calificăm la turneul semifinal”, ne-a declarat tehnicianul gălăţean. Echipa noastră a înregistrat rezultatele: 33-14 cu LPS Buzău, 29-14 cu LPS Focşani, 19-20 cu LPS Vaslui şi 25-18 cu LPS Brăila. Lotul folosit a fost: George Gavrilă, Tiberiu Gâţă, Ciprian Ailuţoaiei - Andrei Ailuţoaiei, Cosmin Olaru, Răzvan Mâniosu, Darius Diaconu, Gabriel Dumitru, Ionuţ Tuşu, George Şerban, Robert Bogiu, Andrei Bâldigău, Bogdan Pârlog. Nu au făcut deplasarea la Vaslui: Ovidiu Gheţu, Florin Roman, Andrei Boiciuc, Bogdan Şerban şi Alexandru Iacob. CSS Galaţi a adunat şase puncte şi ocupă poziţia a doua în clasament. Cel de-al doilea turneu va avea loc la Brăila pe 17-18 decembrie.
Luni, 15 Noiembrie 2010 19:29
Salarii mărite pentru Râpă şi Silviu Ilie, după convocarea la Naţională
Cu două etape înainte de finalul turului, Oţelul se menţine în fotoliul de lider, la patru lungimi distanţă de următoarea clasată, FC Timişoara. Primele două clasate se vor duela direct duminică, de la ora 20.30, pe stadionul „Dan Păltimişanu”. Zvonurile care au circulat în ultima săptămână s-au confirmat duminică seara, când selecţionerul Răzvan Lucescu a anunţat lotul pentru amicalul cu Italia. Printre jucătorii convocaţi se află şi doi oţelari: Cornel Râpă şi Silviu Ilie, ambii cu un aport deosebit la rezultatele de până acum ale echipei noastre şi cu destule selecţii la Naţionala de tineret. „Nu putem decât să ne bucurăm pentru convocarea celor doi la Naţionala de seniori. Conform obiceiului, celui care este selecţionat la echipa naţională va trebui să-i umblăm un pic la contract. E o răsplată, care se va face, cum este obiceiul la noi, în limitele bunului simţ”, a declarat directorul general Marius Stan. Partida România - Italia se va disputa pe teren neutru, la Klagenfurt (Austria), miercuri de la ora 21.30 şi va fi putea fi urmărită pe sport.ro.
Joi, 18 Noiembrie 2010 20:24
Sportul şi şcoala fac casă bună
Facultatea de Educaţie fizică şi Sport din cadrul Universităţii „Dunărea de Jos” din Galaţi organizează, astăzi, Campionatul Universitar de Volei şi Baschet, în care se vor întrece studenţii anului II. În deschiderea competiţiei, Alina Puţanu, vicecampioana mondială la powerlifting pentru persoanele cu handicap locomotor, va susţine o demonstraţie de powerlifting. Tot în deschiderea campionatului va avea loc şi o partidă de tenis de masă între doi reprezentanţi ai Asociaţiei Persoanelor cu handicap „Sporting Club”. Desfăşurat sub egida Comitetului Olimpic Sportiv din România, evenimentul va cuprinde şi o expoziţie de postere – metodica predării voleiului. Organizatorii vor premia cel mai bun poster realizat de studenţi, care au fost repartizaţi în echipe de câte 5-6 studenţi şi au lucrat în această săptămână la afiş. Competiţiile vor avea loc în sala „Florin Balaiş”, începând cu ora 10.00.
Luni, 22 Noiembrie 2010 19:29
Băieţii lui Gelu Cazanoschi sunt nemiloşi
Weekend plin pentru baschetbaliştii de la Phoenix. La Constanţa s-a disputat primul turneu de sală din cadrul Campionatului Naţional Under 18, cu participarea formaţiilor: CSS 1 Constanţa, CS Phoenix LPS Galaţi şi Axiopolis Cernavodă. Echipa gălăţeană şi-a respectat statutul de favorită la o medalie în acest sezon şi a obţinut rezultatele: 76-67 cu CSS 1 Constanţa şi 85-34 cu Axiopolis Cernavodă. S-au remarcat: Alexandru Pădineanu, Horia Cristiean, Robert Bolobiţă, Baczo Balasz, Alexandru Lefter, Bogdan Şerbănescu, ultimul debutant la această categorie de vârstă. Duminică, la Under 16 s-a disputat partida Phoenix - CSM Dinamic Rm. Sărat. Din nou calculele hârtiei au fost respectate şi baschetbaliştii gălăţeni au obţinut un succes categoric, rezultat final: 74-39. Antrenorul Gelu Cazanoschi a avut numai cuvinte de laudă pentru: Sorin Diaconu, George Hoza, Ovidiu Negoiţă, Valentin Popa dar şi pentru cei mai eficienţi, Cristian Badea şi Bogdan Tudorache. O evoluţie foarte bună au avut-o în cadrul Diviziei B studenţii de la Phoenix Danubius, în confruntarea cu CSM II Bucureşti, echipă care beneficiază de sprijinul Primăriei Capitalei. „A fost un meci spectaculos, cu numeroase răsturnări de scor pe tabela de marcaj. Sunt foarte bucuros pentru această victorie, mai ales că patru dintre jucătorii folosiţi sunt încă juniori I. Aş vrea să mulţumesc domnului rector Benone Puşcă, colaborarea dintre Phoenix şi Danubius fiind ceva benefic pentru ambele părţi”, ne-a declarat antrenorul Gelu Cazanoschi. Rezultat final: Phoenix Danubius - CSM Bucureşti II 97-95. Principalii marcatori: Balasz (22 puncte), Cristiean (19), Petică (18), Pădineanu (10), Tăşchină (9), Lupuşoară (7).

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM